Platejoggies afgedank ná ernstige klagDJ Fresh (Foto: Instagram) Primedia Broadcasting, eienaar van die radiostasie 94.7, het besluit om die platejoggies DJ Fresh (Thato Sikwane) en Euphonik (Themba Nkosi) se uitsaaikontrakte finaal te beëindig in die lig van onlangse ernstige bewerings teen hulle. Maroela Media het vroeër berig ’n vrou het verlede maand bewerings op Twitter gemaak oor ’n voorval wat glo in 2011 gebeur het. ŉ Klag is ook by die Sunnyside-polisiestasie aanhangig gemaak. Primedia Broadcasting sê nou hy het ná deeglike oorweging van die afgelope paar weke se gebeure besluit om liefs DJ Fresh en Euphonik se kontrakte by 94.7 te beëindig. “Hierdie besluit weerspieël geensins ons siening oor die waarheid van enige aantygings teen Euphonik of Fresh nie. Dit gee eerder voorkeur aan Primedia Broadcasting se sakedoelwitte. Ons glo dat hierdie besluit in die beste belang van ons maatskappy en ons verskillende belanghebbendes is,” sê Geraint Crwys-Williams, tussentydse uitvoerende hoof van Primedia Broadcasting, in ’n verklaring. Euphonik (Foto: Instagram) DJ Fresh en Euphonik het ingestem daartoe dat hul kontrakte beëindig word. Die platejoggies het in ’n verklaring gesê hulle het die opskorting van hul kontrakte met onmiddellike inwerkingtreding aanvaar. Dit beteken egter nie dat die platejoggies skuld beken nie. “Ná uitgebreide oorlegpleging, regsgewys en andersins, het ons tot die gevolgtrekking gekom dat dit in ons beste belang is om al ons openbare verbintenisse te hervat. Ons sien uit daarna om ons onskuld te bewys.” DJ Fresh en Euphonik het Primedia Broadcasting bedank vir “al die wonderlike uitsaaigeleenthede en oomblikke”.